На основу члана 46. Закона о локалној самоуправи („Службени гласник Републике Србије“, број 129/2007, 83/2014-др.закон, 101/2016-др.закон и 47/2018), члана 77. Статута општине Љубовија („Службени лист општине Љубовија“, број 3/2019), Уредбе о критеријумима, мерилима и начину избора пројеката у култури који се финансирају из буџета Републике Србије, аутономне покрајине, односно јединица локалне самоуправе („Службени гласник Републике Србије“, број 105/2016 и 112/2017) и члана 17.  Правилника о начину, мерилима и критеријумима за избор пројеката, програма и манифестација у култури који се финансирају и суфинансирају из буџета општине Љубовија, број: 06-100/2017-02, Општинско веће општине Љубовија на седници одржаној дана 25.01.2022. године, расписује

**ЈАВНИ КОНКУРС**

**ЗА ФИНАНСИРАЊЕ И СУФИНАНСИРАЊЕ ПРОЈЕКАТА, ПРОГРАМА И МАНИФЕСТАЦИЈА У КУЛТУРИ**

**ЗА 2022. ГОДИНУ**

**I Предмет конкурса**

Јавни конкурс се расписује за финансирање и суфинансирање пројеката, програма и манифестација култури (у даљем тексту: пројекти) за 2022. годину за следеће области културне делатности:

1. Истраживање, заштита и презентација културног наслеђа (непокретно културно наслеђе, архивска грађа, стара и ретка библиотечка грађа);
2. Аматерско културно стваралаштво, изворно народно стваралаштво и очување нематеријалног културног наслеђа;
3. Књига и књижевност (стваралаштво, издаваштво);
4. Музика (стваралаштво, интерпретација, хорови);
5. Ликовне и визуелне уметности и примењене уметности;
6. Сценско стваралаштво и интерпретација;
7. Кинематографија и аудио-визуелно стваралаштво;
8. Културне делатности особа са инвалидитетом и
9. Културне делатности за децу и младе.

Пројекат је низ јединствених активности у краћем временском интервалу или активности које су једнократног карактера, које уз коришћење финансијских, људских и других ресурса доводе до реализације унапред дефинисаног циља.

Програм је група активности које се одвијају у дужем временском периоду, уз могуће понављање, како би се реализовала нека стратегија, или би се дошло до унапређења одређене области културе.

Манифестација је комплексан културни догађај са ограниченим временом трајања,  састављен из различитих културних програмских садржаја, који подразумевају велики број учесника или посетилаца.

**II Средства за финансирање/суфинансирање пројеката**

Одлуком Општинског већа број 06-19/2022-02 од 25.01.2022. године расписан је конкурс за финансирање и суфинансирање пројеката, програма и манифестација у култури из буџета општине Љубовија који ће бити финансирани и реализовани у току 2022. године у износу од 3.500.000,00 динара. Средства су обезбеђена у буџету општине Љубовија на конту 481-дотације невладиним организацијама, програмска активност: 1201-0003.

**III Право учешћа на конкурс**

Предлагачи пројекта могу бити установе културе, осим установа културе чији је оснивач општина, удружења, уметници, сарадници, односно стручњаци у култури којима је тај статус утврђен у складу са Законом, као и други субјекти у култури.

Предлагач мора да испуњава следеће услове:

* да није у поступку ликвидације и под привременом забраном обављања делатности ( потписати Изјаву о прихватању обавезе потписника/корисника средстава буџета општине Љубовија, која је саставни део Обрасца број 1.);
* да у последње две године није правноснажном одлуком кажњен за прекршај или привредни преступ везан за његову делатност (потписати Изјаву о прихватању обавезе потписника/корисника средстава буџета општине Љубовија, која је саставни део Обрасца број 1.);
* да нема пореске дугове или дугове према организацијама социјалног осигурања (потписати Изјаву о прихватању обавезе потписника/корисника средстава буџета општине Љубовија, која је саставни део Обрасца број 1.);
* да је директно одговоран за припрему и извођење програма/пројекта којим конкурише;
* да је оправдао средства која су му у претходним годинама додељена из буџета општине по било ком основу (уколико их је било) – доказ о испуњености овог услова прибавља Комисија по службеој дужности;
* да предложеним програмом/пројектом дају допринос у областима наведеним у делу I овог конкурса;
* да се програми/пројекти за чије финансирање/суфинансирање удружења конкуришу реализују на територији општине Љубовија.

**IV Пријава на конкурс**

Образац пријаве на Конкурс и остала пратећа документација везана за аплицирање доступни су на званичном сајту општине Љубовија (www.ljubovija.rs).

Предлози пројеката ће бити разматрани ако испуњавају следеће формалне критеријуме:

1) да предлог пројекта прати пропратно писмо у коме су наведене најосновније информације о носиоцу пројекта и предложеном пројекту (назив, временско трајање, финансијски износ тражених средстава) које је потписало овлашћено лице;

2) да је предлог пројекта поднет на утврђеном обрасцу (Апликационом формулару), читко попуњен;

3) да је јасан, потпун и истинит;

4) да је поднет у прописаном року.

Уз **Образац број 1 - Апликациони формулар** обавезно се подноси сва одговарајућа документација којом се доказују испуњеност прописаних критеријума предлагача пројекта и то:

1. пропратно писмо у коме су наведене основне информације о носиоцу пројекта (назив, седиште, матични број и порески идентификациони број за правна лица, односно име и презиме, пребивалиште и матични број за физичка лица, као и број текућег рачуна), о евентуалним партнерима на пројекту и предложеном пројекту (назив, временско трајање, финансијски износ тражених средстава) које је потписало овлашћено лице;
2. копија статута за удружења и установе;
3. подаци о особи одговорној за реализацију пројекта и коришћење средстава;
4. радна биографија ангажованог особља;
5. изјава о прихватању обавезе потписника/корисника средстава буџета општине Љубовија;
6. изјава о партнерству уколико се предлог програма/пројекта подноси удружено са другим учесницима (образац број 2).

Предлог пројекта садржи детаљне податке о:

1. предлагачу пројекта;
2. учесницима у реализацији пројекта и својству у коме се ангажују;
3. циљевима и очекиваним резултатима;
4. врсти и садржини активности, времену и месту реализације;
5. како ће се вршити оцењивање успешности (вредновање резултата пројекта);
6. буџету пројекта, односно потребним новчаним средствима, исказаним према врстама трошкова;
7. временском плану употребе средстава (временски период у коме су средства потребна и рокови у којима су потребна);
8. начину праћења реализације и евалуације резултата.

Предлог пројекта мора бити достављен у запечаћеној коверти, заштићеној од оштећења која могу настати у транспорту, на пријемном шалтеру Општинске управе или препорученом поштом на адресу: Војводе Мишића 45, 15320 Љубовија, са назнаком:
***“За Комисију за избор  пројекта, програма и манифестација у области културе који се финансирају и суфинансирају из буџета општине Љубовија у 2022. години, број конкурса:06-19/2022-02“***

Сва обавезна и пратећа документација мора бити достављена у једној коверти или пакету. Предлог пројекта чија је пријава послата у више коверата, тј. пакета, неће бити узет у обзир (сматраће се да није испунио формалне услове).

**Предња страна коверте са предлогом пројекта мора садржати најмање следеће податке:**

* **назив предлога пројекта;**
* **назив подносиоца предлога;**
* **адресу подносиоца предлога;**
* **ознаку: “Не отварати“.**

**V Критеријуми и мерила за оцену пројеката**

Критеријуми у погледу квалитета, природе и садржине предлога пројеката:

1. квалитет, значај и садржајна иновативност понуђеног пројекта;
2. подстицање разноликости културних израза;
3. одрживост пројекта;
4. обезбеђивање услова за доступност културних вредности грађанима и омогућавање њиховог масовног коришћења;
5. важност пројекта за обликовање културе општине Љубовија;
6. промовисање културе општине Љубовија у земљи и иностранству и његова укљученост у домаће и међународне пројекте;
7. развој међународне културне сарадње;
8. ширење и унапређивање едукације у области културе;
9. стручност и професионалност носиоца пројекта;
10. наставак вишегодишњих пројеката који су имали значајне резултате у претходном периоду;

11) подстицање културног и уметничког стваралаштва особа са инвалидитетом и доступност културних садржаја особама са инвалидитетом;

12) подстицање дечијег и стваралаштва за децу и младе у култури;

13) примена нових технологија и умрежавање;

14) да су у функцији обележавања најзначајнијих јубилеја у култури;

15) дугорочност пројекта;

16) реалан финансијски план пројекта и исказана финансијска потпора из других извора (копродукција, партнерство и слично);

17) видљивост пројекта.

Сваки од наведених критеријума бодује се вредношћу од 1 до 20 (критеријум остварен у највећој мери носи 20 бодова).

У обзир за финансирање и суфинансирање пројеката из буџета општине Љубовија узимају се само пројекти вредновани са најмање 70 бодова.

Критеријуми у погледу трошкова реализације пројeкaта јесу:

1) да су директни трошкови реализације активности оправдани, стварни и у непосредној вези са циљевима реализације активности;

2) да се буџет састоји из непосредних трошкова реализације активности у вези накнада/хонорара лица ангажованих на непосредној реализацији, материјалних трошкова и административних трошкова реализације (оправдани директни трошкови) и оправданих индиректних трошкова носиоца активности (издаци за комуналне услуге, накнаде/хонораре лица код носиоца који не учествују непосредно у реализацији, издаци за комуникације и сл.), који не могу бити већи од 20% од оправданих директних трошкова.

Оправдани индиректни трошкови су прихватљиви ако не обухватају трошкове који су буџетом пројекта намењени реализацији неког дела пројекта.

Индиректни трошкови нису прихватљиви ако је носилац пројекта добио из буџета општине Љубовија за свој рад одговарајућа средства по другом основу.

Директни трошкови се могу у зависности од врсте и природе пројеката признати за:

1) људске ресурсе (накнада/хонорар за лица ангажована на програму и пројекту, ) - максимално 60% укупног буџета;

2) материјални трошкови, административни трошкови и сл. - максимално 60% укупног буџета;

3) остале трошкове (трошкови платног промета, провизија банке и слично) - максимално 5% укупног буџета, тако да укупан збир буде 100%.

Изузетно, имајући у виду намену и крајњи циљ пројекта, трошкови за људске ресурсе могу се признати у износу већем од предвиђеног.

Неоправдани трошкови су: дугови и покривање губитака или задужења; каматна задужења; ставке које се већ финансирају из неког другог програма или пројекта; трошкови отплате рата по основу раније закључених уговора (лизинг, кредит); куповина алкохолних пића и дувана; казне, куповина поклона; „разно”, „евентуално”, „остало” (сви трошкови морају бити детаљно описани у буџету).

Мерила која ће бити узета у обзир за избор пројекта, програма и манифестација у области културе који се финансирају и суфинансирају из буџета општине Љубовија у 2022. години по областима у култури, саставни су део Правилника о начину, мерилима и критеријумима за избор пројеката, програма и манифестација  у култури који се финансирају и суфинансирају из буџета општине Љубовија, број: 06-100/2017-02.
Пре доношења коначне одлуке о одобравању или неодобравању пројекта и висини средстава за реализацију пројекта, Комисија може подносиоцу предлога пројеката сугерисати да изврши одређене модификације предлога пројеката, у односу на планирани буџет и садржину (планиране активности) пројекта.

**VI Рокови за доношење и објављивање одлуке**

Рок за подношење пријава на конкурс је 26.02.2022. године.
Неће се разматрати:

* неблаговремене и непотпуне пријаве,
* пријаве чији подносилац није извршио своје досадашње обавезе према општини у вези пројеката у култури које је општина финансирала или суфинансирала у претходном периоду, осим у случају доказаних разлога више силе;
* пројекти који се сасвим или претежно односе на инвестициона улагања у опрему односно одржавање, адаптацију, санацију или изградњу пословног простора;
* пројекти чији су једине или претежне активности усмерене на путовања, студије, учешћа на конференцијама и стручним скуповима и сличне активности;
* пројекти који су спонзорства било које врсте према трећим лицима или организацијама.

Након вредновања и рангирања свих пројеката, Комисија је у обавези да у року од 7 дана достави Општинском већу извештај са предлогом пројеката који ће се финансирати и суфинансирати из буџета општине Љубовија, а који садржи и предлог износа опредељених средстава.

Општинско веће, на основу предлога Комисије доноси Решење о расподели средстава из буџета општине Љубовија за финансирање и суфинансирање пројеката у култури из буџета општине Љубовија у року од 10 дана од дана достављања извештаја.

Решење Општинског већа о расподели средстава из буџета општине Љубовија за финансирање и суфинансирање пројеката у култури из буџета општине Љубовија се објављује на званичној интернет страници општине Љубовија.

Носиоци одобрених пројеката дужни су да при реализацији истих на видном месту назначе да је пројекат финансиран или суфинансиран из средстава буџета општине.

За додатне информације можете се обратити начелнику Општинске управе општине Љубовија Мирославу Ненадовићу у просторијама управе или на број телефона: 015/561-411.

Број: 06-19/2022-02

  **ПРЕДСЕДНИК**

 **ОПШТИНСКОГ ВЕЋА**

 Милан Јовановић, с.р.